EL Επίσημη Εφημερίδα της Ευρωπαϊκής Ένωσης CE 182/18

Πέμπτη 3 Φεβρουαρίου 2011

Αίτηση άρσης της βουλευτικής ασυλίας του Tamás Deutsch

P7_TA(2011)0029

Απόφαση του Ευρωπαϊκού Κοινοβουλίου της 3ης Φεβρουαρίου 2011 σχετικά με την αίτηση άρσης της βουλευτικής ασυλίας του Tamás Deutsch (2010/2123(IMM))

2012/C 182 E/06

Το Ευρωπαϊκό Κοινοβούλιο,

— έχοντας υπόψη την αίτηση άρσης της ασυλίας του Tamás Deutsch, που διαβίβασαν οι δικαστικές αρχές της Ουγγαρίας στις 9 Ιουνίου 2010 και που ανακοινώθηκε σε συνεδρίαση της ολομέλειας στις 8 Ιουλίου 2010,

— αφού άκουσε τον Tamás Deutsch, σύμφωνα με το άρθρο 7 παράγραφος 3 του Κανονισμού του,

— έχοντας υπόψη τα άρθρα 8 και 9 του Πρωτοκόλλου της 8ης Απριλίου 1965 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,

— έχοντας υπόψη τις από 12 Μαΐου 1964, 10 Ιουλίου 1986 και 21 Οκτωβρίου 2008 αποφάσεις του Δικαστηρίου της Ευρωπαϊκής Ένωσης (1),

— λαμβάνοντας υπόψη το άρθρο 10 παράγραφος 2 του Νόμου LVII του 2004 σχετικά με το νομικό καθεστώς των Ούγγρων βουλευτών του Ευρωπαϊκού Κοινοβουλίου, το άρθρο 5 παράγραφος 1 του Νόμου LV του 1990 σχετικά με το νομικό καθεστώς των μελών του ουγγρικού κοινοβουλίου και το άρθρο 12 παράγραφος 1 του Νόμου LVII του 2004,

— έχοντας υπόψη το άρθρο 6 παράγραφος 2 και το άρθρο 7 του Κανονισμού του,

— έχοντας υπόψη την έκθεση της Επιτροπής Νομικών Θεμάτων (A7-0015/2011),

Α. λαμβάνοντας υπόψη ότι ένας ούγγρος πολίτης έχει μηνύσει τον Tamás Deutsch, βουλευτή του Ευρωπαϊκού Κοινοβουλίου εις βάρος του οποίου εκκρεμεί κατηγορία στο Πρωτοδικείο Ι και ΙΙ της Βουδαπέστης για δυσφήμιση, σύμφωνα με το άρθρο 179 παράγραφος 2 στοιχεία β) και γ) του ουγγρικού ποινικού κώδικα,

Β. λαμβάνοντας υπόψη ότι, σύμφωνα με το άρθρο 9 του Πρωτοκόλλου περί προνομίων και ασυλιών της Ευρωπαϊκής Ένωσης, κατά τη διάρκεια των συνόδων του Ευρωπαϊκού Κοινοβουλίου τα μέλη του απολαύουν εντός της επικρατείας των κρατών τους των ασυλιών που αναγνωρίζονται στα μέλη του κοινοβουλίου της χώρας τους· λαμβάνοντας υπόψη ότι δεν μπορεί να γίνει επίκληση της ασυλίας σε περίπτωση αυτοφώρου εγκλήματος· και λαμβάνοντας υπόψη ότι τούτο δεν δύναται να εμποδίσει την άσκηση του δικαιώματος του Ευρωπαϊκού Κοινοβουλίου να άρει την ασυλία ενός εκ των βουλευτών του,

Γ. λαμβάνοντας υπόψη ότι, σύμφωνα με το άρθρο 10 παράγραφος 2 του Νόμου LVII του 2004 σχετικά με το νομικό καθεστώς των Ούγγρων βουλευτών του Ευρωπαϊκού Κοινοβουλίου, οιοδήποτε μέλος του Ευρωπαϊκού Κοινοβουλίου απολαύει της ίδιας ασυλίας που παρέχεται στα μέλη του ουγγρικού κοινοβουλίου,

Δ. λαμβάνοντας υπόψη ότι, σύμφωνα με το άρθρο 5 παράγραφος 1 του Νόμου LV του 1990 σχετικά με το νομικό καθεστώς των μελών του ουγγρικού κοινοβουλίου, ποινικές διώξεις είναι δυνατόν να ασκηθούν ή να συνεχιστούν κατά των βουλευτών μόνο με την προηγούμενη συγκατάθεση του ουγγρικού κοινοβουλίου και ότι, σύμφωνα με το άρθρο 12 παράγραφος 1 του Νόμου LVII του 2004, το Ευρωπαϊκό Κοινοβούλιο αποφασίζει για την άρση της ασυλίας ενός μέλους του Ευρωπαϊκού Κοινοβουλίου,

Ε. λαμβάνοντας υπόψη ότι ο κύριος Deutsch κατηγορείται για το αδίκημα της δυσφήμισης το οποίο φέρεται ότι διέπραξε συνεπεία δηλώσεων που διετύπωσε εις βάρος του μηνυτή στο πλαίσιο ραδιοφωνικής εκπομπής στις 25 Μαρτίου 2010 στην οποία είχε προσκληθεί υπό την ιδιότητά του ως πολιτικός και βουλευτής του Ευρωπαϊκού Κοινοβουλίου,

ΣΤ. λαμβάνοντας υπόψη ότι κρίνεται συνεπώς ενδεδειγμένο να διαπιστωθεί ότι ο κύριος Deutsch εξέφρασε απόψεις κατά την άσκηση των καθηκόντων του ως βουλευτής του Ευρωπαϊκού Κοινοβουλίου,

1. αποφασίζει να μην άρει την ασυλία του Tamás Deutsch·

2. αναθέτει στον Πρόεδρό του να διαβιβάσει αμέσως την παρούσα απόφαση και την έκθεση της αρμόδιας επιτροπής του στις αρμόδιες αρχές της Ουγγρικής Δημοκρατίας.

(1) Υπόθεση 101/63 Wagner κατά Fohrmann and Krier Συλλ. [1964] σελ. 195, Υπόθεση 149/85 Wybot κατά Faure and Others Συλλ. [1986] σελ. 2391 και συνδικασθείσες υποθέσεις C-200/07 και C-201/07 Marra κατά De Gregorio and Clemente, δεν δημοσιεύθηκαν ακόμη στη Συλλογή Νομολογίας του Ευρωπαϊκού Δικαστηρίου.